Komisijos Reglamentas (EEB) Nr. 3103/74
1974 m. gruodžio 10 d.
iš dalies keičiantis Reglamentą (EEB) Nr. 1579/74 dėl importo muito javų ir ryžių produktams išankstinio nustatymo
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1967 m. birželio 13 d. Tarybos reglamentą Nr. 120/67/EEB [1] dėl bendro javų rinkos organizavimo su paskutiniais pakeitimais, padarytais Reglamentu (EEB) Nr. 1996/74 [2], ypač į jo 15 straipsnio 3 dalį ir 24 straipsnį,
atsižvelgdama į 1967 m. liepos 25 d. Tarybos reglamentą Nr. 359/67/EEB [3] dėl bendro ryžių rinkos organizavimo su paskutiniais pakeitimais, padarytais Reglamentu (EEB) Nr. 1129/74 [4], ypač į jo 13 straipsnio 3 dalį ir 25 straipsnį,
atsižvelgdama į 1968 m. liepos 23 d. Tarybos reglamentą (EEB) Nr. 1052/68 [5] dėl javų ir ryžių produktų importo ir eksporto sistemos su paskutiniais pakeitimais, padarytais Reglamentu (EEB) Nr. 881/73 [6], ypač į jo 2 straipsnio 2 dalį ir 5 straipsnį,
kadangi 1974 m. birželio 24 d. Komisijos reglamente (EEB) Nr. 1579/74 [7] dėl javų ir ryžių produktų importo muito apskaičiavimo tvarkos ir dėl šių produktų bei iš javų pagamintų kombinuotųjų maisto produktų importo muito išankstinio nustatymo numatyta, kad, kai javų ar ryžių produktams ar iš javų pagamintiems kombinuotiems maisto produktams importo muitas nustatomas iš anksto, toks muitas tikslinamas pagal importavimo dieną galiojančią bazinę kainą;
kadangi į krakmolo produktų importo muitą įskaičiuota gamybos išmoka jau atspindi bazinės kainos kitimą; kadangi todėl Reglamento (EEB) Nr. 1579/74 2 straipsnyje nurodytų produktų importo muitas turėtų būti tikslinamas tik pagal bet kokius pasikeitusius kiekius, nurodytus 1974 m. balandžio 29 d. Tarybos reglamento (EEB) Nr. 1132/74 [8] dėl gamybos išmokų javų ir ryžių sektoriams 1 straipsnyje;
kadangi turėtų būti nurodyta, kad 23.07 B subpozicijai priklausančių kombinuotųjų maisto produktų, kuriuose yra pieniškų produktų, muitas, jei jis nustatomas iš anksto, turi būti tikslinamas pagal kukurūzų ir nugriebto pieno miltelių bazines kainas, kurios galioja importavimo dieną;
kadangi šiame reglamente numatytos priemonės atitinka Javų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1579/74 3 straipsnio 1 dalies tekstas pakeičiamas ir išdėstomas taip:
"1. Importuojant Reglamento Nr. 120/67/EEB 1 straipsnio d punkte ir Reglamento Nr. 359/67/EEB 1 straipsnio c punkte nurodytus produktus, muitas, kuris taikomas tą dieną, kai pateikiamas prašymas dėl licencijos, jei to prašo dėl licencijos besikreipiantis asmuo ir jei jis tai padaro iki 13 val., taikomas importuojamai produkcijai bet kuriuo licencijos galiojimo laikotarpio momentu.
a) Ankstesnėje pastraipoje minėtu atveju, išskyrus:
- 2 straipsnyje minėtus produktus ir
- Reglamento Nr. 120/67/EEB A priede nurodytai 23.07 B subpozicijai priskiriamus produktus,
pagal Reglamento Nr. 120/67/EEB 15 straipsnio 3 dalies antrą pastraipą muitas tikslinamas pagal bazinių produktų arba produktų, naudojamų apskaičiuoti importavimo dieną galiojančio muito kintamąjį komponentą, bazinę kainą.
Muitas tikslinamas jį didinant arba mažinant skirtumu tarp 100 kg bazinio produkto bazinės kainos, galiojančios tą mėnesį, kai pateikiamas pareiškimas, ir importavimo mėnesį galiojančios bazinės kainos, šį skirtumą dauginant iš Reglamento (EEB) Nr. 1052/68 priedo 4 skiltyje nurodyto koeficiento.
b) 2 straipsnyje nurodytiems produktams bet koks pagal šio straipsnio 1 pastraipą iš anksto nustatytas muitas tikslinamas, jei Reglamento (EEB) Nr. 1132/74 1 straipsnyje nurodyti kiekiai skiriasi tą dieną, kai kreipiamasi dėl licencijos, ir importavimo dieną, atsižvelgiant į šį skirtumą ir jį reikalingam produktui dauginant iš Reglamento (EEB) Nr. 1052/68 priedo 4 skiltyje nurodyto koeficiento.
c) Reglamento Nr. 120/67/EEB A priede nurodytai 23.07 B subpozicijai priskiriamiems produktams atitinkamai muitas tikslinamas jį didinant arba mažinant:
- pagal tokiuose produktuose esančią javų dalį - skirtumu tarp 100 kg kukurūzų bazinės kainos, galiojančios tą mėnesį, kai pateikiamas pareiškimas, ir importavimo mėnesį galiojančios bazinės kainos, šį skirtumą dauginant iš Reglamento (EEB) Nr. 968/68 II priedo A lentelėje nurodyto koeficiento,
- pagal tokiuose produktuose esančią pieno dalį - skirtumu tarp 100 kg nugriebto pieno miltelių bazinės kainos, galiojančios tą mėnesį, kai pateikiamas pareiškimas, ir importavimo mėnesį galiojančios bazinės kainos, šį skirtumą dauginant iš Reglamento (EEB) Nr. 968/68 II priedo B lentelėje nurodyto koeficiento."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1974 m. gruodžio 10 d.